Nov 19,2016
మరో ఐదు సహారా ఆస్తుల వేలం
న్యూఢిల్లీ: మదుపర్ల నుంచి భారీగా నిధులు సమీకరించి తిరిగి చెల్లించడంలో విఫలమైన సహారా గ్రూపు ఆస్తులను మరోసారి వేలం వేయడానికి మార్కెట్‌, పెట్టుబడుల నియంత్రణ సంస్థ సెబీ కసరత్తు చేస్తోంది. సహారాకు చెందిన 5 భూముల వేలానికి రంగం సిద్ధం చేసింది. వీటి రిజర్వు ధర రూ.130కోట్లుగా అంచనా వేసింది. ఎస్‌బిఐ క్యాప్స్‌ ఆధ్వర్యంలో డిసెంబర్‌ 28న రూ.102 కోట్ల రిజర్వు ధరతో మూడు ఆస్తులను వేలం వేయనుంది. అదే విధంగా డిసెంబర్‌ 27న హెచ్‌డిఎఫ్‌సి రియాల్టీ రూ.29 కోట్ల రిజర్వు ధర కలిగిన రెండు ప్రాపర్టీలను వేలానికి పెట్టామని సెబీ వేరు వేరు నోటీసుల్లో తెలిపింది. నిబంధనలకు విరుద్దంగా రూ.25,000 కోట్లకు పైగా నిధులు సమీకరించిన సహారా గ్రూపు వాటిని చెల్లించడంలో విఫలమైన విషయం తెలిసిందే. ఈ కేసులో సహారా చీఫ్‌ సుబ్రతో రారు జైలు కెళ్లారు. ప్రస్తుతం బెయిల్‌పై బయట ఉన్నారు. కాగా ఈ కేసులో దేశవ్యాప్తంగా సహారాకు ఉన్న 61 సహారా ఆస్తులను వేలం వేయడం ద్వారా రూ.6,500 కోట్ల నిధులను రాబట్టుకోవాలని సెబీ లక్ష్యంగా పెట్టుకుంది.
మీ స్నేహితులకు రికమెండ్ చెయ్యండి